Det bliver enten franske Alstom, canadiske Bombardier, tyske Siemens eller schweiziske Stadler, der skal levere de elektriske togsæt, som DSB har døbt »fremtidens tog«, og som fra midten af næste årti skal erstatte statsbanernes dieseltog.

Det oplyser DSB, som netop har afsluttet prækvalifikationen til udbuddet på de mindst 100 togsæt, som skal køre som intercity- og regionaltog.

»Alle de fire prækvalificerede producenter er stærke spillere i markedet og har gennem referencer vist, at de har leveret velfungerende produktplatforme til andre togoperatører, som svarer til det, DSB ønsker at indkøbe,« siger Jürgen Müller, direktør for strategi og togmateriel i DSB, i en pressemeddelelse.

Et flertal i Folketinget gav i juni grønt lys til, at DSB kan sætte det længe planlagte indkøb til 11 milliarder kroner i gang.

På skinner fra 2024, men Aarhus må vente

DSB forventer at indsætte de første nye togsæt i drift i 2024, med taktfast indsættelse derefter. Undtagelsen bliver strækningen til Aarhus, som må vente til 2027. Det skyldes et problem i den aktuelle udrulning af jernbanens nye digitale signalsystem, nemlig at IC4 ikke bliver udstyret med det nye signalsystem og derfor er afskåret fra at komme frem til IC4-værkstedet i Aarhus, så snart strækningen mellem Fredericia og Aarhus får det nye system på plads.

Derfor forbliver de gamle signaler på plads, indtil IC4 er udfaset. De gamle signaler tåler til gengæld ikke den kørestrøm, som de nye eltog skal køre på, så elektrificeringen af strækningen må vente.

De fire togproducenter har nu frem til starten af 2019 til at udarbejde deres første forhandlingstilbud på levering og vedligeholdelse af de nye tog. DSB forventer at kunne udpege den vindende togproducent i 2020.